b'\n_START_ARTICLE_\nAlen Omi\xc4\x87\n_START_SECTION_\nZa\xc4\x8detki\n_START_PARAGRAPH_\nV BiH je bilo v povojnem obdobju te\xc5\xbeko najti pravi klub za trening, zato se je kot vrsto njegovih sovrstnikov odpravil v inozemstvo. Prvi postanek je bil pri 14. letih v \xc4\x8crnomlju (v tem letu je zrasel za 12 centimetrov), od koder se je po enem letu preselil v La\xc5\xa1ko, ki velja za tradicionalen center dobre slovenske ko\xc5\xa1arke in kjer je pravo prilo\xc5\xbenost za razvoj dobilo ve\xc4\x8d dobrih mladih ko\xc5\xa1arka\xc5\xa1ev (Bo\xc5\xa1tjan Nachbar, Sani Be\xc4\x8dirovi\xc4\x8d, Goran Jurak). V tem obdobju je Omi\xc4\x87 sprejel tudi slovensko dr\xc5\xbeavljanstvo in zatem igral v vseh mladih selekcijah. V La\xc5\xa1kem je ostal v letih od 2009 do 2012.\n_START_SECTION_\nKlubska kariera\n_START_PARAGRAPH_\nUnion Olimpija je odkupila njegovo pogodbo z La\xc5\xa1kim in z njim podpisala \xc5\xa1tiriletno pogodbo. V sezoni 2014/2015 je pri\xc5\xa1el njegov talent zares do izraza, kar je izkoristila \xc5\xa1panska Grand Canaria in si zagotovila njegove usluge za naslednji dve sezoni. V Grand Canariji se je znova dokazal. V \xc5\xa1panskem prvenstvu je bil eden najbolj\xc5\xa1ih igralcev lige. V evropskem tekmovanju EuroCup pa se je uvrstil v prvo peterko tekmovanja._NEWLINE_V sezoni 2016-17 je igral najprej v Tur\xc4\x8diji nato pa se je sredi sezone vrnil v \xc5\xa0panijo, in sicer v Malago. S tamkaj\xc5\xa1njo Unicajo je aprila 2017 osvojil naslov prvaka v drugem evropskem kakovostnem tekmovanju, Evropokalu. Pri tem je bil v finalnih sre\xc4\x8danjih eden najbolj\xc5\xa1ih igralcev svojega kluba, izkazal se je predvsem kot odli\xc4\x8den skakalec.\n_START_SECTION_\nReprezentanca\n_START_PARAGRAPH_\nPrvi\xc4\x8d je za slovensko \xc4\x8dlansko reprezentanco odigral na Svetovnem prvenstvu 2014 v \xc5\xa0paniji. Na Evropskem prvenstvu 2015 je bil eden od nosilcev slovenske igre.'